钦定古今图书集成/理学汇编/文学典/第194卷 > 徐师曾诗体明辩 > 《近体律诗》
## 钦定古今图书集成/理学汇编/文学典/第194卷 > 徐师曾诗体明辩 > 《近体律诗》

按：律诗者，梁、陈以下声律对偶之诗也。盖自《𨚍风》有
“觏闵既多，受侮不少”之句，其属对已工。《尧典》有“声依
永，律和声”之语，其为律已具。梁、陈诸家渐多俪句。唐
兴，沈、宋之流研练精切，稳顺声势，号为律诗。其后寖
盛，虽不及古诗之高远，然其诗一、二名起联，又名发
句；三、四名颔联；五六名颈联；七八名尾联，又名落句。
间有变体，各附注之。其三韵则五言中之别体也，故
列于五言之后。梁、陈至隋，是为律祖。由唐高祖武德
初至元宗开元初，为初唐。由开元至代宗大历初，为
盛唐。由大历至宪宗元和末，为中唐。自文宗开成初
至五季为晚唐。宋诗尚理而病于意兴，故今所录，断
自唐止，不使气格凡下者杂焉。至论其体，则一篇之
中，抒情写景，或因情以寓景，或因景以见情。大抵以
格调为主，意兴经之，词句纬之，以浑厚为上，雅淡次
之，秾艳又次之。若论其难易，则对句易工，结句难工，
发句尤难工。七言视五言为难，五言不可加，七言不
可减为尤难。学者知之。